**Friedhelm Funkel** (s. 10. joulukuuta 1953) on saksalainen jalkapallovalmentaja ja entinen keskikenttäpelaaja. Helmikuusta 2024 lähtien hän on toiminut FC Kaiserslauternin päävalmentajana.

Ura pelaajana
-------------

Funkel pelasi pitkällä urallaan KFC Uerdingen 05:n ja 1. FC Kaiserslauternin joukkueissa 16 vuoden aikana kaikkiaan 320 Bundesliiga-ottelua tehden 83 osumaa. Krefeldiläisseura KFC Uerdingenin seurahistoriassa Funkel on 254 pelaamallaan ottelulla ja 59 tekemällään maalilla eniten Bundesliigassa pelannut ja viimeistellyt mies. Hänen uransa suurin saavutus on Saksan Cupin voitto 1985, kun Uerdingen kaatoi finaalissa FC Bayern Münchenin 2–1.

Ura valmentajana
----------------

Kauden 1990–91 lopussa Funkel aloitti valmennusuransa KFC Uerdingenin joukkueessa. Hissijoukkueen maineessa ollut krefeldiläisseura vuorotteli 1. ja 2. Bundesliigassa vuosina 1991–96 pudoten kolmesti ja nousten kahdesti takaisin. Funkel jätti joukkueen seuran pudottua pääsarjasta kaudella 1995–96.

Toukokuussa 1996 Funkelin ura jatkui MSV Duisburgissa. Funkel johdatti 1. Bundesliigaan nousseen seuran Saksan cupin finaaliin 1998, mutta FC Bayern München oli parempi maalein 2–1. Bundesliigassa kahdeksanneksi kahdesti perättäin sijoittuneen MSV Duisburgin kausi 1999–2000 oli katastrofaalinen ja Funkel sai potkut maaliskuussa 2000 joukkueen ollessa liigan jumbona.

Syyskuussa 2000 Funkel siirtyi 1. Bundesliigan häntäpäähän jumittuneen FC Hansa Rostockin käskyttäjäksi. Hänen johdollaan seura säilytti paikkansa Bundesliigassa. Funkelin nuorempi veli Wolfgang tuli Hansa Rostockin apuvalmentajaksi kaudeksi 2001–02. Veljesten yhteistyö ei sujunut parhaalla mahdollisella tavalla, ainakaan tulosten valossa, ja Friedhelm Funkel sai lähteä seurasta joulukuussa 2001.

Oltuaan poissa valmennustehtävistä vuoden ajan Funkel siirtyi helmikuussa 2002 1. FC Kölnin peräsimeen. Kölniläisseura ei pystynyt hyvästä kotipelivireestään huolimatta säilyttämään sarjapaikkaansa vaan putosi 2. Bundesliigaan, mutta vain palatakseen takaisin kauden 2002–03 jälkeen. Ottelut 1. Bundesliigassa eivät kuitenkaan menneet nappiin ja Funkel sai potkut lokakuussa 2003.

Kesällä 2004 Funkel siirtyi 2. Bundesliigaan pudonneen Eintracht Frankfurtin käskyttäjäksi. Funkelin johdolla seura sijoittui kolmanneksi ja palasi yhden kauden jälkeen takaisin pääsarjaan sijoittuen 2005–06 sijalle 14. Saksan cupissa Eintracht Frankfurt eteni sensaatiomaisesti finaaliin, jossa Funkel joutui urallaan kolmannen kerran toteamaan FC Bayern Münchenin paremmaksi, tällä kertaa voitto meni Baijeriin Claudio Pizarron maalilla 0–1.

Kaudella 2006–07 Funkel luotsasi Eintrachtia myös UEFA Cupissa. Ensimmäisellä kierroksella tanskalainen Brøndby IF kaatui yhteismaalein 6–2. Tie nousi kuitenkin pystyyn lohkovaiheessa Eintrachtin jäätyä lohkonsa jumboksi kolmesta tasapelistä huolimatta. Bundesliigassa seura sijoittui jälleen neljänneksitoista.

Kaudella 2007–08 Funkel johdatti Eintrachtin hienosti yhdeksänneksi Bundesliigassa ja seura lähti kauteen 2008–09 suurin odotuksin. Menestys on kuitenkin jäänyt vaisuksi ja Eintracht on pudonnut sarjan tyvipäähän. Kausi päättyi lopulta 2–3 kotitappioon HSV:lle ja 13. sijaan Bundesliigassa. Vaikka Funkelilla oli sopimus kesään 2010, sai hän kauden jälkeen pakata laukkunsa. 

Funkel palasi valmennustehtäviin lokakuun alussa 2009 siirtyen Lucien Favren potkujen jälkeen Bundesliigan jumbosijalle juuttuneen Hertha Berlinin päävalmentajaksi.  Funkelin johdolla Hertha on jatkanut vaeltamistaan Bundesliigan jumbosijalla, mutta osittain muiden joukkueiden kehnon menestyksen vuoksi säilyttänyt mahdollisuutensa ainakin sarjapaikasta karsimisiseen. Kehnon menestyksen jatkuminen on herättänyt keskustelua Funkelin jatkosta seurassa, mutta maaliskuun alussa 2010 seurajohto vakuutti luottavansa edelleen häneen.  Lopulta putoamistaistelu kävi Herthalle ylivoimaiseksi ja seura putosi 2. Bundesliigaan ensi kertaa sitten kauden 1996/97.  Kauden jälkeen Herthan seurajohto ilmoitti odotetusti ettei se jatka Funkelin sopimusta. 

Toukokuussa 2010 Funkelista tuli Bundesliigasta pudonneen VfL Bochumin päävalmentaja.  Debyyttikaudellaan hän luotsasi Bochumin 2. Bundesliigan kolmanneksi, mutta nousukarsinnassa Borussia Mönchengladbach onnistui säilyttämään sarjapaikkansa ja Bochumin paluu jäi haaveeksi. Kausi 2011/12 lähti käyntiin surkeasti ja Funkel sai potkut syyskuun puolivälissä Bochumin ollessa sarjassa toiseksi viimeisenä.  Pian potkujensa jälkeen 19. syyskuuta hän allekirjoitti kesään 2013 ulottuvan sopimuksen 2. Bundesliigassa toiseksi viimeisenä majailleen Alemannia Aachenin kanssa.  Funkel ei onnistunut Alemannian peräsimessä toivotulla tavalla, vaan seura jumittui hänenkin alaisuudessaan 2. Bundesliigan putoamiskamppailuun. Lopulta seurajohto antoi Funkelille potkut 1. huhtikuuta 2012 Alemannian ollessa edelleen toiseksi viimeisenä, kaksi pistettä sarjakarsinta- ja seitsemän pistettä säilymisviivan alapuolella. 

Syyskuussa 2013 Funkel palasi valmennustehtäviin allekirjoitettuaan vuoden sopimuksen 2. Bundesliigassa kuudentena majailleen TSV 1860 Münchenin kanssa.  Funkelin johdolla TSV München ei onnistunut nousemaan nousukamppailuun, vaan juuttui sarjan keskikastiin. Huhtikuun alussa 2014 seurajohto ilmoitti, että Funkelin tehtävät päävalmentajana päättyvät sopimuksen umpeutuessa kesäkuun lopussa 2014.  Hän sai lopulta potkut vain muutama päivä ilmoituksen jälkeen seuran hävittyä Karlsruhelle 2–0. 

Maaliskuun puolivälissä 2016 Funkel teki kauden loppuun ulottuvan sopimuksen 2. Bundesliigan putoamiskamppailuun vajonneen Fortuna Düsseldorfin kanssa. Funkel nosti Fortunan putoamisviivan tuntumasta sijalle 14 ja joukkue säilytti sarjapaikkansa. Kaudella 2016/17 Fortuna sijoittui keskikastiin ollen 11:s. Funkelin toinen täysi kausi Fortunassa toi vihdoin kaivatun nousun Bundesliigaan, kun Fortuna voitti 2. Bundesliigan mestaruuden. Kaudella 2018/18 Funkel luotsasi sarjanousija Fortunan Bundesliigassa keskikastiin sijalle 10 ja joukkue säilytti sarjapaikkansa. Kaudella 2019/20 tulokset olivat heikkoja ja Fortuna voitti vain neljä Bundesliiga-ottelua Funkelin alaisuudessa. Putoamiskamppailuun juuttunut seura erotti Funkelin tammikuun lopussa 2020.

Huhtikuun puolivälissä 2021 Funkelista tuli Bundesliigassa toiseksi viimeisenä olleen FC Kölnin päävalmentaja. Funkelin johdolla Köln voitti sarjakarsinnoissa SV Holstein Kielin ja säilytti sarjapaikkansa. Kauden jälkeen Funkel jätti seuran.

Helmikuussa 2024 Funkel palasi valmennustehtäviin 2. Bundesliigan putoamiskamppailuun juuttuneen FC Kaiserslauternin päävalmentajaksi.

### Meriitit valmentajana

* Saksan 2. Bundesliiga: 1992, 2018
	+ Toinen 1995, 2003
	+ Kolmas 2005

* Saksan cup
	+ Hopeaa 1998, 2006

Lähteet
-------

1. ↑  Funkel löst Vertrag auf
2. ↑  Hertha Berlin nimesi uuden valmentajansa
3. ↑  Funkel darf weitermachen
4. ↑  Meister Bayern siegt in Berlin - Werder Dritter
5. ↑  Hertha gibt Trennung von Funkel bekannt
6. ↑  Funkel krempelt den VfL um
7. ↑  VfL beurlaubt Trainer Funkel
8. ↑  Funkel übernimmt am Tivoli
9. ↑  Funkel muss gehen - Außem übernimmt
10. ↑  1860 München bestätigt Funkel als neuen Trainer
11. ↑  Funkel: Am Saisonende ist Schluss
12. ↑  Funkel ab sofort kein 1860-Trainer mehr
13. ↑  Letzter Rettungsanker: Funkel übernimmt bei Fortuna
14. ↑  Braunschweig steigt ab - Fortuna Düsseldorf ist Meister
15. ↑  Former Manchester City striker Uwe Rösler succeeds Friedhelm Funkel as Fortuna Düsseldorf coach
16. ↑  Offiziell: Funkel soll den 1. FC Köln retten
17. ↑  elegation Bundesliga, 2020/2021, Spiele
18. ↑  Friedhelm Funkel soll den FCK vor dem Abstieg retten


|  |  |  |
| --- | --- | --- |
| Edeltäjä:**Ewald Lienen** | **1. FC Kölnin päävalmentaja**2/2002–10/2003 | Seuraaja:**Marcel Koller** |

|  |  |  |
| --- | --- | --- |
| Edeltäjä:**Willi Reimann** | **Eintracht Frankfurtin päävalmentaja**7/2004–6/2009 | Seuraaja:**Michael Skibbe** |

|  |  |  |
| --- | --- | --- |
| Edeltäjä:**Karsten Heine** | **Hertha Berlinin päävalmentaja**10/2009–2010 | Seuraaja:**Markus Babbel** |

|  |  |  |
| --- | --- | --- |
| Edeltäjä:**Dariusz Wosz** | **VfL Bochumin päävalmentaja**2010–9/2011 | Seuraaja:**Andreas Bergmann** |

|  |  |  |
| --- | --- | --- |
| Edeltäjä:**Peter Hyballa** | **Alemannia Aachenin päävalmentaja**9/2011–4/2012 | Seuraaja:**Ralf Außem** |

|  |  |  |
| --- | --- | --- |
| Edeltäjä:**Alexander Schmidt** | **TSV 1860 Münchenin päävalmentaja**9/2013–4/2014 | Seuraaja:**Markus von Ahlen** |

|  |  |  |
| --- | --- | --- |
| Edeltäjä:**Marco Kurz** | **Fortuna Düsseldorfin päävalmentaja**3/2016–1/2020 | Seuraaja:**Uwe Rösler** |

|  |  |  |
| --- | --- | --- |
| Edeltäjä:**Markus Gisdol** | **FC Kölnin päävalmentaja**4–6/2021 | Seuraaja:**Steffen Baumgart** |

|  |  |  |
| --- | --- | --- |
| Edeltäjä:**Dimitrios Grammozis** | **FC Kaiserslauternin päävalmentaja**2/2024– | Seuraaja:**–** |